b'\n_START_ARTICLE_\nNoaptea mor\xc8\x9bilor vii\n_START_SECTION_\nAc\xc8\x9biunea filmului\n_START_PARAGRAPH_\nFilmul \xc3\xaencepe \xc3\xaen momentul c\xc3\xa2nd fra\xc8\x9bii cert\xc4\x83re\xc8\x9bi Johnny (Russell Streiner) \xc8\x99i Barbra (Judith O\'Dea) ajung \xc3\xaentr-un cimitir din Pennsylvania rural\xc4\x83 pentru a aduce flori la morm\xc3\xa2ntul tat\xc4\x83lui lor. Johnny o nec\xc4\x83je\xc8\x99te pe sora sa, care se teme de cimitire, spun\xc3\xa2ndu-i \xe2\x80\x9eEi vin dup\xc4\x83 tine, Barbra!\xe2\x80\x9d Un b\xc4\x83rbat palid (S. William Hinzam) se apropie de pereche. Acesta o apuc\xc4\x83 pe Barbra, iar Johnny sare s-o ajute. \xc3\x8en timp ce se b\xc4\x83tea cu b\xc4\x83rbatul, Johnny cade \xc8\x99i se love\xc8\x99te cu capul de o piatr\xc4\x83 funerar\xc4\x83, pierz\xc3\xa2ndu-\xc8\x99i cuno\xc8\x99tin\xc8\x9ba. Barbra fuge \xc3\xaen ma\xc8\x99ina lui Johnny, reu\xc8\x99ind s-o porneasc\xc4\x83, \xc3\xaens\xc4\x83 se izbe\xc8\x99te de un copac. Abandoneaz\xc4\x83 ma\xc8\x99ina \xc8\x99i fuge \xc3\xaentr-o ferm\xc4\x83 din apropiere, unde mai g\xc4\x83se\xc8\x99te al\xc8\x9bi oameni precum cel care a urm\xc4\x83rit-o. \xc3\x8en timp ce exploreaz\xc4\x83 casa goal\xc4\x83, descoper\xc4\x83 un cadavru mutilat \xc3\xaen capul sc\xc4\x83rilor._NEWLINE_Panic\xc3\xa2ndu-se, \xc3\xaencerc\xc4\x83 s\xc4\x83 fug\xc4\x83 din cas\xc4\x83, Barbra \xc3\xael z\xc4\x83re\xc8\x99te pe Ben (Duane Jones) care ajunge \xc3\xaen fa\xc8\x9ba casei cu o camionet\xc4\x83 \xc8\x99i \xc3\xaei atac\xc4\x83 pe acei oameni. Ben fuge \xc3\xaen cas\xc4\x83, al\xc4\x83turi de Barbra, baricad\xc3\xa2nd u\xc8\x99ile \xc8\x99i geamurile cu buc\xc4\x83\xc8\x9bi de mobil\xc4\x83 \xc8\x99i lemn, \xc3\xaen timp ce Barbra devine isteric\xc4\x83. Ben g\xc4\x83se\xc8\x99te o arm\xc4\x83 \xc8\x99i un radio, \xc3\xaen timp ce Barbra zace neputincioas\xc4\x83 pe canapeaua din sufragerie. Cei doi nu \xc8\x99tiu c\xc4\x83 Harry \xc8\x99i Helen Cooper (Karl Hardman \xc8\x99i Marilyn Eastman), cu fata lor Karen (Kyra Schon) \xc8\x99i cuplul adolescentin Tom (Keith Wayne) \xc8\x99i Judy (Judith Ridley) sunt ascun\xc8\x99i \xc3\xaen beci. Unul dintre atacatori a mu\xc8\x99cat-o pe Karen \xc3\xaenainte, acum aceasta fiind \xc3\xaentr-o stare asem\xc4\x83n\xc4\x83toare cu cea de letargie. Cei din subteran ies din cauza zgomotelor, iar Harry \xc8\x99i Ben \xc3\xaencep s\xc4\x83 se certe. Harry vrea ca grupul s\xc4\x83 se baricadeze \xc3\xaen pivni\xc8\x9b\xc4\x83, \xc3\xaens\xc4\x83 Ben \xc3\xael contrazice, spun\xc3\xa2ndu-i c\xc4\x83 a\xc8\x99a vor fi ca \xc3\xaentr-o capcan\xc4\x83; reu\xc8\x99e\xc8\x99te apoi s\xc4\x83-i conving\xc4\x83 pe ceilal\xc8\x9bi s\xc4\x83-l ajute la baricadatul casei._NEWLINE_La radio, aude c\xc4\x83 o epidemie care \xc3\xaei transform\xc4\x83 pe oameni \xc3\xaen criminali \xc3\xaen serie s-a r\xc4\x83sp\xc3\xa2ndit pe coasta de est a Statelor Unite. Mai t\xc3\xa2rziu, Ben descoper\xc4\x83 la etaj un televizor, de unde afl\xc4\x83 c\xc4\x83 uciga\xc8\x99ii consum\xc4\x83 carnea victimelor. O alt\xc4\x83 transmisiune le spune cet\xc4\x83\xc8\x9benilor c\xc4\x83 crimele sunt f\xc4\x83cute de cei deceda\xc8\x9bi recent, deoarece s-au re\xc3\xaentors la via\xc8\x9b\xc4\x83. Oamenii de \xc8\x99tiin\xc8\x9b\xc4\x83 \xc8\x99i militarii nu \xc8\x99tiu care ar putea fi motivul re\xc3\xaenvierii, dar un savant este sigur c\xc4\x83 radia\xc8\x9bia provenit\xc4\x83 de la o sond\xc4\x83 spa\xc8\x9bial\xc4\x83 ajuns\xc4\x83 de pe Venus care a explodat \xc3\xaen atmosfera terestr\xc4\x83. Reportajul se termin\xc4\x83 cu concluzia c\xc4\x83 o \xc3\xaempu\xc8\x99c\xc4\x83tur\xc4\x83, gaur\xc4\x83 sau ran\xc4\x83 grav\xc4\x83 \xc3\xaen cap va opri \xe2\x80\x9estrigoiul\xe2\x80\x9d \xc8\x99i c\xc4\x83 oameni \xc3\xaenarma\xc8\x9bi patruleaz\xc4\x83 pentru a restabili ordinea. _NEWLINE_Ben pune la cale un plan de evadare, folosindu-se de camioneta sa \xc8\x99i de to\xc8\x9bi oamenii din cas\xc4\x83. Deoarece camioneta are nevoie de combustibil, Ben \xc8\x99i Tom pleac\xc4\x83 din cas\xc4\x83 pentru a face rost de acesta, \xc3\xaen timp ce Harry arunc\xc4\x83 cocteiluri Molotov de la un geam de la etaj. Ben este \xc3\xaenarmat cu o carabin\xc4\x83 \xc8\x99i o tor\xc8\x9b\xc4\x83, iar Tom conduce ma\xc8\x99ina \xc8\x99i m\xc3\xa2nuie\xc8\x99te pompa. Judy se teme pentru iubitul ei, \xc8\x99i fuge dup\xc4\x83 acesta. Ajun\xc8\x99i la pomp\xc4\x83, Ben las\xc4\x83 tor\xc8\x9ba pe p\xc4\x83m\xc3\xa2nt al\xc4\x83turi de camionet\xc4\x83, iar Tom vars\xc4\x83 din neaten\xc8\x9bie gaz pe tor\xc8\x9b\xc4\x83, declan\xc8\x99\xc3\xa2nd un incendiu care cuprinde ma\xc8\x99ina. Tom \xc3\xaencearc\xc4\x83 s\xc4\x83 duc\xc4\x83 camioneta departe de pomp\xc4\x83 pentru a evita pagube mai mari, dar Judy r\xc4\x83m\xc3\xa2ne blocat\xc4\x83. Acesta se \xc3\xaentoarce \xc3\xaen ma\xc8\x99in\xc4\x83 pentru a o ajuta, dar camioneta explodeaz\xc4\x83, ucig\xc3\xa2ndu-i pe am\xc3\xa2ndoi. Ben fuge \xc3\xaenapoi spre cas\xc4\x83, unde descoper\xc4\x83 c\xc4\x83 Harry l-a \xc3\xaencuiat afar\xc4\x83. Acesta sparge u\xc8\x99a \xc8\x99i \xc3\xaencepe s\xc4\x83-l bat\xc4\x83 pe Harry._NEWLINE_C\xc3\xa2\xc8\x9biva dintre mor\xc8\x9bii vii se apropie de resturile camionetei, \xc8\x99i \xc3\xaencep s\xc4\x83 devoreze resturile lui Tom \xc8\x99i Judy. \xc3\x8entre timp, al\xc8\x9bii \xc3\xaencearc\xc4\x83 s\xc4\x83 \xc3\xaentre \xc3\xaen cas\xc4\x83 prin geamuri \xc8\x99i u\xc8\x99i, b\xc4\x83t\xc3\xa2nd cu pumnul \xc3\xaen ele, al\xc8\x9bii folosindu-se de c\xc4\x83r\xc4\x83mizi, sc\xc3\xa2nduri \xc8\x99i pietre. Ben reu\xc8\x99e\xc8\x99te s\xc4\x83-i \xc8\x9bin\xc4\x83 la distan\xc8\x9b\xc4\x83, dar \xc3\xae\xc8\x99i scap\xc4\x83 carabina. Harry observ\xc4\x83 arma \xc8\x99i o \xc3\xaendreapt\xc4\x83 spre Ben, care i-o ia din m\xc3\xa2n\xc4\x83 \xc8\x99i \xc3\xael \xc3\xaempu\xc8\x99c\xc4\x83. Harry se \xc3\xaempletice\xc8\x99te \xc8\x99i cade \xc3\xaen beci, murind._NEWLINE_La scurt timp dup\xc4\x83, Helen descoper\xc4\x83 c\xc4\x83 fiica ei a devenit zombi \xc8\x99i c\xc4\x83 \xc3\xaei m\xc4\x83n\xc3\xa2nc\xc4\x83 cadavrul tat\xc4\x83lui ei. Karen o \xc3\xaenjunghie pe mama ei cu o mistrie de ciment, omor\xc3\xa2nd-o, \xc3\xaenainte s\xc4\x83 urce sc\xc4\x83rile. \xc3\x8entre timp, nemor\xc8\x9bii reu\xc8\x99esc s\xc4\x83 intre \xc3\xaen cas\xc4\x83, iar Barbra \xc3\xael vede pe fratele ei, Johnny, printre ei. Datorit\xc4\x83 \xc8\x99ocului devine iar catatonic\xc4\x83 \xc8\x99i este tras\xc4\x83 \xc3\xaen grupul de mor\xc8\x9bi vii. Ben se retrage \xc3\xaen beci, \xc3\xaencuind u\xc8\x99a dup\xc4\x83 el (care, ironic, fusese planul lui Harry de la \xc3\xaenceput). \xc3\x8ei \xc3\xaempu\xc8\x99c\xc4\x83 pe Harry \xc8\x99i Helen, care re\xc3\xaenviaser\xc4\x83._NEWLINE_Diminea\xc8\x9ba, un deta\xc8\x99ament se apropie de cas\xc4\x83 \xc8\x99i \xc3\xaei omoar\xc4\x83 pe zombii r\xc4\x83ma\xc8\x99i. Auzind zgomotele, Ben iese din beci, dar este \xc3\xaempu\xc8\x99cat \xc3\xaen cap de unul din membrii g\xc4\x83rzii, deoarece l-a confundat cu un zombi. Corpul lui este c\xc4\x83rat din cas\xc4\x83 \xc8\x99i ars al\xc4\x83turi de celelalte cadavre.\n_START_SECTION_\nProduc\xc8\x9bie\n_START_PARAGRAPH_\n\xc3\x8en timp ce studia la Universitatea Carnegie Mellon din Pittsburgh, George A. Romero \xc8\x99i-a \xc3\xaenceput cariera \xc3\xaen industria filmului. \xc3\x8en anii \'60, a regizat \xc8\x99i produs reclame pentru televiziune \xc8\x99i filme industriale pentru The Latent Image, o companie pe care a co-fondat-o cu prietenii s\xc4\x83i, John A. Russo \xc8\x99i Russell Streiner. \xc3\x8en aceast\xc4\x83 perioad\xc4\x83, cei trei se plictisiser\xc4\x83 s\xc4\x83 fac\xc4\x83 reclame, \xc8\x99i voiau s\xc4\x83 fac\xc4\x83 un film de groaz\xc4\x83. Dup\xc4\x83 afirma\xc8\x9biile lui Romero, ei voiau s\xc4\x83 capitalizeze \xe2\x80\x9egustul pentru bizar\xe2\x80\x9d al industriei cinematografice. El \xc8\x99i Streiner i-au contactat pe Karl Hardman \xc8\x99i Marilyn Eastman, pre\xc8\x99edinte \xc8\x99i respectiv vice-pre\xc8\x99edinte unei companii de filme numit\xc4\x83 Hardman Associates, Inc., prezent\xc3\xa2ndu-le ideea lor pentru un film de groaz\xc4\x83 neintitulat. Convin\xc8\x99i de Romero, o companie de produc\xc8\x9bie numit\xc4\x83 Image Ten a fost format\xc4\x83, fiind compus\xc4\x83 din Romero, Russo, Streiner, Hardman \xc8\x99i Eastman. Image Ten a str\xc3\xa2ns aproximativ 114.000 $ pentru buget. _NEWLINE_Bugetul redus a dictat mult din procesul de produc\xc8\x9bie. Potrivit lui Hardman, \xe2\x80\x9e\xc8\x98tiam c\xc4\x83 nu vom putea str\xc3\xa2nge destui bani pentru a filma un film comparabil cu filmele horror clasice cu care am crescut cu to\xc8\x9bii. Cel mai bun lucru pe care puteam s\xc4\x83-l facem era s\xc4\x83 plas\xc4\x83m actorii \xc3\xaentr-un loc retras \xc8\x99i s\xc4\x83 aducem teroarea \xc3\xaen acel lor\xe2\x80\x9d Scenele au fost filmate \xc3\xaen apropiere de Evans City, Pennsylvania (30\xc2\xa0km nord de Pittsburgh) \xc3\xaen zona rural\xc4\x83; prima scen\xc4\x83 a fost filmat\xc4\x83 \xc3\xaen Cimitirul Ora\xc8\x99ului Evans, \xc3\xaen Sudul ora\xc8\x99ului._NEWLINE_Scenele de la etaj au fost filmate \xc3\xaentr-o cas\xc4\x83 din centrul ora\xc8\x99ului Evans, mai t\xc3\xa2rziu devenind cabinetul unui medic de familie. Locuin\xc8\x9ba \xc3\xaenc\xc4\x83 mai exist\xc4\x83 pe strada South Washington. Scenele din exterior \xc8\x99i de la parter au fost filmate la o loca\xc8\x9bie la Nord de ora\xc8\x99ul Evans, l\xc3\xa2ng\xc4\x83 un parc (casa a fost \xc3\xaentre timp demolat\xc4\x83)._NEWLINE_Efectele speciale erau simple, fiind limitate de buget. Marilyn Eastman s-a ocupat de acestea, de garderob\xc4\x83 \xc8\x99i machiaj. S\xc3\xa2ngele, de exemplu, era sirop de ciocolat\xc4\x83. \xc3\x8embr\xc4\x83c\xc4\x83mintea era alc\xc4\x83tuit\xc4\x83 din haine second-hand, iar machiajul din produsele folosite de antreprenori. Film\xc4\x83rile au avut loc \xc3\xaentre iunie \xc8\x99i decembrie 1967, sub titlul Noaptea lui Anubis, iar mai t\xc3\xa2rziu, Noaptea devoratorilor de carne. Bugetul redus l-a obligat pe Romero s\xc4\x83 filmeze pe pelicul\xc4\x83 alb-negru de 35mm. \xc3\x8en cele din urm\xc4\x83, \xc3\xaen forma sa final\xc4\x83, filmul a fost avantajat prin decizia de a utiliza modul de filmare \xc3\xaen alb \xc8\x99i negru, denumit de istoricul de cinema Joseph Maddrey \xe2\x80\x9ecinematografie tip guerilla\xe2\x80\x9d, care aminte\xc8\x99te de \xe2\x80\x9eautoritatea nealterat\xc4\x83 a jurnalelor cinematografice din timpul r\xc4\x83zboiului\xe2\x80\x9d. Maddrey mai adaug\xc4\x83: \xe2\x80\x9epare a fi \xc3\xaen egal\xc4\x83 m\xc4\x83sur\xc4\x83 un film documentar despre pierderea echilibrului social \xc8\x99i un film de exploatare\xe2\x80\x9d._NEWLINE_Membrii Image Ten erau ocupa\xc8\x9bi cu film\xc4\x83rile \xc8\x99i post-produc\xc8\x9bia, particip\xc3\xa2nd la \xc3\xaenregistr\xc4\x83ri, edit\xc4\x83ri, construind recuzita. Pozele pentru produc\xc8\x9bie \xc8\x99i print\xc4\x83rile le f\xc4\x83cea Karl Hardman, care a declarat \xc3\xaentr-un interviu c\xc4\x83 \xe2\x80\x9eo parte din distribu\xc8\x9bie a format un grup de produc\xc8\x9bie pentru developare, cl\xc4\x83tire \xc8\x99i uscare a imaginilor \xc3\xaen timp ce eu f\xc4\x83ceam expunerile. Din c\xc3\xa2te \xc3\xaemi aduc aminte, am f\xc4\x83cut peste 1.250 de poze \xc3\xaen timpul produc\xc8\x9biei\xe2\x80\x9d. La terminarea produc\xc8\x9biei, Image Ten a g\xc4\x83sit cu dificultate un distribuitor dispus s\xc4\x83 difuzeze filmul cu scenele macabre intacte. Columbia Pictures \xc8\x99i American International Pictures au declinat oferta dup\xc4\x83 ce propunerile lor de a refilma ultima scen\xc4\x83 \xc8\x99i de a cenzura unele p\xc4\x83r\xc8\x9bi au fost refuzate de produc\xc4\x83tori. Romero a recunoscut c\xc4\x83 \xe2\x80\x9eniciunul din noi nu voia s\xc4\x83 fac\xc4\x83 asta. Nu ne puteam imagina un sf\xc3\xa2r\xc8\x99it fericit...To\xc8\x9bi voiau un sf\xc3\xa2r\xc8\x99it ca la Hollywood, dar am r\xc4\x83mas fermi pe pozi\xc8\x9bie\xe2\x80\x9d. Filmul a fost \xc3\xaentr-un final difuzat \xc3\xaen cinema, de Walter Reade Organization. Ace\xc8\x99tia au l\xc4\x83sat filmul necenzurat, dar iau schimbat titlul din Noaptea devoratorilor de carne \xc3\xaen Noaptea mor\xc8\x9bilor vii, deoarece un film cu o poveste asem\xc4\x83n\xc4\x83toare fusese deja produs, sub numele Devoratorii de carne.\n_START_SECTION_\nScenariul\n_START_PARAGRAPH_\nCo-scris\xc4\x83 ca o comedie horror de John Russo \xc8\x99i George A. Romero sub titlul \xe2\x80\x9eLovitura mon\xc8\x99trilor\xe2\x80\x9d, un scenariu de \xc3\xaenceput se concentra asupra unor extratere\xc8\x99tri adolescen\xc8\x9bi care ajung pe P\xc4\x83m\xc3\xa2nt \xc8\x99i se \xc3\xaemprietenesc cu adolescen\xc8\x9bi umani. A doua versiune con\xc8\x9bine aventura unui t\xc3\xa2n\xc4\x83r care fuge de acas\xc4\x83 \xc8\x99i descoper\xc4\x83 corpuri umane putrezite pe o paji\xc8\x99te, pe care extratere\xc8\x99trii le foloseau ca alimente. Ultimul scenariu, scris \xc3\xaen mare parte de Romero \xc3\xaen trei zile \xc3\xaen 1967, avea \xc3\xaen centrul aten\xc8\x9biei corpuri umane reanimate care se hr\xc4\x83neau cu carnea celor vii. \xc3\x8entr-un interviu din 1997 pentru BBC, Romero a explicat c\xc4\x83 scenariul s-a \xc3\xaemp\xc4\x83r\xc8\x9bit \xc3\xaen trei pove\xc8\x99ti scurte. Prima parte a fost Noaptea mor\xc8\x9bilor vii. Diminea\xc8\x9ba mor\xc8\x9bilor (1978) \xc8\x99i Ziua mor\xc8\x9bilor (1985) au fost adaptate din cele dou\xc4\x83 p\xc4\x83r\xc8\x9bi r\xc4\x83mase._NEWLINE_Romero s-a inspirat din cartea I Am Legend (1954) a lui Richard Matheson, un horror \xc8\x99tiin\xc8\x9bifico-fantastic despre o plag\xc4\x83 care face ravagii \xc3\xaen Los Angeles-ul anilor \'70. Deceda\xc8\x9bii din I Am Legend se re\xc3\xaentorc la via\xc8\x9b\xc4\x83, hr\xc4\x83nindu-se cu cei vii._NEWLINE_Adapt\xc4\x83ri \xc3\xaen film ale nuvelei lui Matheson au ap\xc4\x83rut \xc3\xaen 1964, The Last Man on Earth, \xc3\xaen 1971 The Omega Man \xc8\x99i \xc3\xaen 2007 I Am Legend; totu\xc8\x99i Matheson nu a fost impresionat de interpretarea lui Romero. \xc3\x8entr-un alt interviu, Matheson a spus: \xe2\x80\x9eOmagiu \xc3\xaenseamn\xc4\x83 c\xc4\x83 pot s\xc4\x83-\xc8\x9bi fur munca. George Romero e totu\xc8\x99i un tip de treab\xc4\x83. Nu am niciun fel de resentiment fa\xc8\x9b\xc4\x83 de el\xe2\x80\x9d._NEWLINE_Russo \xc8\x99i Romero revizuiau scenariul \xc3\xaen timpul film\xc4\x83rilor. Karl Hardman i-a atribuit unele dintre edit\xc4\x83ri actorului principal Duane Jones: \xe2\x80\x9eScenariul fusese scris, ca Ben fiind un simplu \xc8\x99ofer de camionet\xc4\x83. Vorbele sale erau acelea ale unui om din clasa de jos / om needucat. Duane Jones era un om foarte educat [...] pur \xc8\x99i simplu a refuzat s\xc4\x83 joace rolul a\xc8\x99a cum era scris. Din c\xc3\xa2te \xc3\xaemi amintesc, chiar Duane \xc8\x99i-a modificat replicile pentru a reflecta personajul, a\xc8\x99a cum credea el c\xc4\x83 ar trebui s\xc4\x83 fie\xe2\x80\x9d. Scenele de dialog dintre Helen \xc8\x99i Harry Cooper au fost de asemenea modificate de Marilyn Eastman. Potrivit actri\xc8\x9bei principale, Judith O\'Dea, o mare parte din dialog fusese improvizat: \xe2\x80\x9eNu \xc8\x99tiu dac\xc4\x83 a existat un scenariu adev\xc4\x83rat! Ni se spunea ce trebuia s\xc4\x83 facem \xc3\xaen mare, apoi f\xc4\x83ceam ce credeam noi c\xc4\x83 trebuie f\xc4\x83cut\xe2\x80\x9d.\n_START_SECTION_\nDistribu\xc8\x9bia\n_START_PARAGRAPH_\nRolul lui Ben a fost jucat de un actor de teatru, necunoscut, Duane Jones. Acesta l-a interpretat pe Ben ca fiind \xe2\x80\x9eun negru calm \xc8\x99i de ajutor\xe2\x80\x9d, potrivit unei recenzii contemporane (1969) Distribuirea lui Duane Jones \xc3\xaen rolul eroului era, \xc3\xaen 1968, un lucru posibil controversat. La mijlocul secolului XX, \xc3\xaen societatea american\xc4\x83, distribuirea unui actor de culoare \xc3\xaen rolul unui erou, \xc3\xaentr-un film care includea actori albi, era ceva neobi\xc8\x99nuit. Mul\xc8\x9bi au v\xc4\x83zut acest pas ca fiind unul semnificativ; pe de alt\xc4\x83 parte, regizorul George Romero a spus c\xc4\x83 Jones \xe2\x80\x9epur \xc8\x99i simplu a dat cea mai bun\xc4\x83 audi\xc8\x9bie\xe2\x80\x9d. Dup\xc4\x83 Noaptea mor\xc8\x9bilor vii, a jucat \xc3\xaen mai multe filme de groaz\xc4\x83 de-a lungul anilor \'80, p\xc3\xa2n\xc4\x83 la moartea sa \xc3\xaen 1988. \xc3\x8en ciuda celorlalte roluri, Jones era \xc3\xaengrijorat c\xc4\x83 lumea \xc3\xael recuno\xc8\x99tea numai ca fiind Ben._NEWLINE_Judith O\'Dea, o actri\xc8\x9ba de teatru \xc8\x99i de reclame, \xc3\xaen v\xc3\xa2rst\xc4\x83 de 23 de ani, era Barbra. Karl Hardman \xc8\x99i Marilyn Eastman au chemat-o la audi\xc8\x9bii (lucrase pentru ei odat\xc4\x83 \xc3\xaen Pittsburgh). O\'Dea venise la Hollywood pentru a intra \xc3\xaen lumea filmului. A declarat \xc3\xaentr-un interviu c\xc4\x83 apari\xc8\x9bia \xc3\xaen acest film a fost o experien\xc8\x9b\xc4\x83 benefic\xc4\x83 pentru ea, cu toat\xc4\x83 c\xc4\x83 a declarat c\xc4\x83 filmele horror o \xc3\xaengrozesc, \xc3\xaen special Casa de cear\xc4\x83 a lui Vincent Price. Pe l\xc3\xa2ng\xc4\x83 jucatul propriu-zic, O\'Dea \xc8\x99i-a interpretat singur\xc4\x83 cascadoriile, despre care spunea \xc3\xaen glum\xc4\x83, c\xc4\x83 implic\xc4\x83 \xe2\x80\x9emult fugit\xe2\x80\x9d. Despre Noaptea mor\xc8\x9bilor vii, a zis \xe2\x80\x9eSincer nu m\xc4\x83 a\xc8\x99teptam la un asemenea impact asupra culturii noastre\xe2\x80\x9d. A fost la fel de surprins\xc4\x83 de renumele pe care filmul i-l adusese: \xe2\x80\x9eOamenii te trateaz\xc4\x83 diferit. [Sunt] plictisitoarea Judy O\'Dea, asta p\xc3\xa2n\xc4\x83 c\xc3\xa2nd \xc3\xae\xc8\x99i dau seama c\xc4\x83 sunt Barbara din \xc2\xabNoaptea mor\xc8\x9bilor vii\xc2\xbb. \xc8\x98i dintr-o dat\xc4\x83 nu mai sunt chiar at\xc3\xa2t de plictisitoare!\xe2\x80\x9d Dup\xc4\x83 Noaptea mor\xc8\x9bilor vii, O\'Dea a ap\xc4\x83rut \xc3\xaen filmul pentru televiziune, The Pirate (1978) \xc8\x99i \xc3\xaen alte c\xc3\xa2teva filme horror precum October Moon (2005) \xc8\x99i The Ocean (2006)._NEWLINE_Actorii secundari nu avuseser\xc4\x83 experien\xc8\x9b\xc4\x83 \xc3\xaen lumea filmului p\xc3\xa2n\xc4\x83 la Noaptea mor\xc8\x9bilor vii. Rolul lui Tom a r\xc4\x83mas singurul rol al lui Keith Wayne (s-a sinucis \xc3\xaen 1995), iar Judith Ridley a mai jucat \xc3\xaen There\'s Always Vanilla (1971). Zombiul din cimitir care l-a ucis pe Johnny a fost interpretat de S. William Hinzam, un rol care i-a lansat cariera \xc3\xaen industria filmelor de groaz\xc4\x83. Hinzam a mai jucat \xc3\xaen Season of the Witch (1973), Flesheater (1988), Legin of the Night (1995), Santa Claws (1996) \xc8\x99i Evil Ambitions (1996)._NEWLINE_Karl Hardman, Marilyn Eastman \xc8\x99i Russell Streiner au avut roluri importante \xc3\xaen film. Hardman \xc8\x99i Eastman au fost Harry \xc8\x99i Helen Cooper (Eastman a mai jucat-o \xc8\x99i pe femeia zombi care scoate o insect\xc4\x83 dintr-un copac \xc8\x99i o m\xc4\x83n\xc3\xa2nc\xc4\x83) iar Streiner a fost Johnny, fratele Barbrei. Fiica de 11 ani a lui Hardman, Kyra Schon a jucat-o pe Karen Cooper. Managerul de produc\xc8\x9bie de la Image Ten, George Kosana, l-a interpretat pe \xc8\x99eriful McClelland. Prieteni \xc8\x99i cuno\xc8\x99tin\xc8\x9be lui Romero au fost zombii. Romero a declarat: \xe2\x80\x9eAveam o companie care f\xc4\x83cea reclame \xc8\x99i filme industriale, a\xc8\x99a c\xc4\x83 aveam o mul\xc8\x9bime de oameni care voiai s\xc4\x83 fie zombi, iar o parte din ei chiar au fost\xe2\x80\x9d. A mai ad\xc4\x83ugat amuzat: Unii locuitori ai ora\xc8\x99ului Evans s-au g\xc3\xa2ndit c\xc4\x83 e amuzant s\xc4\x83 fie machia\xc8\x9bi \xc8\x99i s\xc4\x83 se plimbe aiurea prin jur\xe2\x80\x9d.\n_START_SECTION_\nRegizarea\n_START_PARAGRAPH_\nNoaptea mor\xc8\x9bilor vii a fost primul film de lung metraj regizat e George A. Romero. P\xc3\xa2n\xc4\x83 atunci filmase scurte subiecte pentru televiziunea WQED. Decizia lui Romero de a regiza Noaptea mor\xc8\x9bilor vii i-a lansat cariera de regizor al filmelor horror. \xc8\x98i-a continuat cariera regiz\xc3\xa2nd continu\xc4\x83rile filmului, precum \xc8\x99i Season of the Witch, The Crazies (1973), Martin (1977), Creepshow (1982) \xc8\x99i The Dark Half (1993)._NEWLINE_Criticii au observat influen\xc8\x9ba filmelor anilor \'50 \xc3\xaen model lui Romero de a regiza. Stephen Paul Miller, de exemplu, a notat \xe2\x80\x9eo re\xc3\xaenviere a filmelor de groaz\xc4\x83 a anilor \'50...iar discu\xc8\x9bia televizat\xc4\x83 asupra opera\xc8\x9biunilor militare, invoc\xc4\x83 inevitabil chemarea armatei \xc3\xaen filmele horror ale anilor \'50\xe2\x80\x9d. Miller recunoa\xc8\x99te c\xc4\x83 Noaptea mor\xc8\x9bilor vii se descurc\xc4\x83 foarte bine, parodiind cu farmec aceste opera\xc8\x9biuni militate, prin comportamentul generalului \xc8\x99i prin imposibilitatea guvernului s\xc4\x83 identifice locul de pornire al epidemiei sau s\xc4\x83 protejeze cet\xc4\x83\xc8\x9benii._NEWLINE_Romero descrie dispozi\xc8\x9bia care voia s-o realizeze: \xe2\x80\x9eFilmul \xc3\xaencepe cu o situa\xc8\x9bie care deja s-a dezintegrat p\xc3\xa2n\xc4\x83 \xc3\xaen punctul de speran\xc8\x9be mici, \xc8\x99i se modific\xc4\x83 progresiv spre disperare total\xc4\x83 \xc8\x99i \xc3\xaentr-un final, tragedie\xe2\x80\x9d. Potrivit istoricului de film Carl Royer, Romero \xe2\x80\x9efolose\xc8\x99te clarobscurul (stil film noir) pentru a accentua co\xc8\x99marul umanit\xc4\x83\xc8\x9bii de \xc3\xaenstr\xc4\x83inarea de sine\xe2\x80\x9d_NEWLINE_\xc3\x8en timp ce unii critici nu au fost de acord cu scenele grafice ale lui Romero, R. H. W. Dillard a spus \xe2\x80\x9eCe fat\xc4\x83 nu a vrut, la un moment dat, s\xc4\x83-\xc8\x99i omoare mama? \xc8\x98i Karen, \xc3\xaen film, ofer\xc4\x83 o oportunitate vivid\xc4\x83 pentru a comite aceasta\xe2\x80\x9d._NEWLINE_Romero a folosit subiectele tabu ca fiind teme cheie, \xc3\xaen special canibalismul. Cu toate c\xc4\x83 zombii canibali erau inspira\xc8\x9bi din I Am Legend a lui Matheson, istoricul de film Robin Wood vede scena devor\xc4\x83rii din Noaptea mor\xc8\x9bilor vii ca fiind o critic\xc4\x83 asupra capitalismului american de la sf\xc3\xa2r\xc8\x99itul anilor \'60. Wood a zis c\xc4\x83 zombii reprezint\xc4\x83 capitalismul, iar \xe2\x80\x9ecanibalismul reprezint\xc4\x83 ultimul punct \xc3\xaen materie de posesie, de aici sf\xc3\xa2r\xc8\x99itul logic al rela\xc8\x9biilor umane sub capitalism\xe2\x80\x9d. Era de p\xc4\x83rere c\xc4\x83 victimele mor\xc8\x9bilor vii \xe2\x80\x9e\xc3\xael reprezint\xc4\x83 pe cel\xc4\x83lalt \xc3\xaen regimul burghez\xe2\x80\x9d, precum feminism, homosexualitate \xc8\x99i contracultur\xc4\x83.\n_START_SECTION_\nColoana sonor\xc4\x83\n_START_PARAGRAPH_\nMuzica stranie \xc8\x99i tulbur\xc4\x83toare din Noaptea mor\xc8\x9bilor vii nu fusese compus\xc4\x83 special pentru film. Karl Hardman a declarat \xc3\xaentr-un interviu c\xc4\x83 mult\xc4\x83 din muzica folosit\xc4\x83 \xc3\xaen film fusese cump\xc4\x83rat\xc4\x83 de la Capitol Records, un album cu coloana sonor\xc4\x83 fiind lansat la un moment dat. Selec\xc8\x9biile f\xc4\x83cute cuprindeau lucr\xc4\x83ri de Ib Glindemann, Philip Green, Geordie Hormell \xc8\x99i William Loose. O parte din muzic\xc4\x83 fusese deja folosit\xc4\x83 pe coloana sonor\xc4\x83 a filmului Teenagers from Outer Space (1958). Melodia stranie care se aude \xc3\xaen timpul scenei tensionante \xc3\xaen care Ben g\xc4\x83se\xc8\x99te arma \xc3\xaen dulapul fermei \xc3\xaen timp ce pe fundal se aud \xc8\x99tirile la radio poate fi auzit\xc4\x83 \xc3\xaentr-o variant\xc4\x83 mai lung\xc4\x83 \xc8\x99i mai complet\xc4\x83 la \xc3\xaenceputul filmului The Fugitive, care fusese difuzat cu un an \xc3\xaenainte. Potrivit lui Hardman, \xe2\x80\x9eAm f\xc4\x83cut o selec\xc8\x9bie pentru mai multe scene, apoi George a f\xc4\x83cut alegerile finale. Am luat apoi selec\xc8\x9biile lui \xc8\x99i le-am modificat electronic\xe2\x80\x9d. Alegerile lui Hardman au fost f\xc4\x83cute bine, istoricul de film Sumiko Higashi fiind de p\xc4\x83rere c\xc4\x83 \xe2\x80\x9ese apropie de natura evenimentelor care urmeaz\xc4\x83 s\xc4\x83 se \xc3\xaent\xc3\xa2mple\xe2\x80\x9d.\n_START_SECTION_\nReac\xc8\x9bii\n_START_PARAGRAPH_\nNoaptea mor\xc8\x9bilor vii a avut premiera pe 1 octombrie 1968 la Cinematograful Fulton din Pittsburgh. \xc3\x8en toat\xc4\x83 \xc8\x9bara, filmul a fost difuzat ca un matineu de s\xc3\xa2mb\xc4\x83t\xc4\x83 dup\xc4\x83-amiaz\xc4\x83 - tipic filmelor horror din anii \'50 \xc8\x99i \'60 - av\xc3\xa2nd o audien\xc8\x9b\xc4\x83 format\xc4\x83 din pre-adolescen\xc8\x9bi \xc8\x99i adolescen\xc8\x9bi Motion Picture Association of America nu au impus un sistem de rating al filmului dec\xc3\xa2t \xc3\xaen noiembrie, astfel chiar \xc8\x99i copii mici au fost l\xc4\x83sa\xc8\x9bi s\xc4\x83 intre s\xc4\x83 vizioneze filmul. Roger Ebert de la Chicago Sun-Times i-a acuzat pe cei care \xc3\xaei duceau pe copii s\xc4\x83 vad\xc4\x83 filmul. \xe2\x80\x9eNu cred c\xc4\x83 cei mici \xc8\x99i-au dat seama ce i-a lovit\xe2\x80\x9d, s-a pl\xc3\xa2ns Ebert. \xe2\x80\x9eCu siguran\xc8\x9b\xc4\x83, erau obi\xc8\x99nui\xc8\x9bi s\xc4\x83 mearg\xc4\x83 la filme, \xc8\x99i, desigur, mai v\xc4\x83zuser\xc4\x83 filme horror, dar de data acesta a fost diferit\xe2\x80\x9d. Potrivit lui Ebert, filmul a afectat spectatorii imediat:_NEWLINE_\xe2\x80\x9eCopii din sal\xc4\x83 erau ului\xc8\x9bi. Era o lini\xc8\x99te aproape complet\xc4\x83. Filmul a fost \xc3\xaenc\xc3\xa2nt\xc4\x83tor de \xc3\xaenfrico\xc8\x99\xc4\x83tor p\xc3\xa2n\xc4\x83 la jum\xc4\x83tate, dup\xc4\x83 care a devenit nea\xc8\x99teptat de \xc3\xaensp\xc4\x83im\xc3\xa2nt\xc4\x83tor. Era o feti\xc8\x9b\xc4\x83 \xc3\xaen r\xc3\xa2ndul al\xc4\x83turat, poate de nou\xc4\x83 ani, care st\xc4\x83tea nemi\xc8\x99cat\xc4\x83 \xc3\xaen scaunul ei \xc8\x99i pl\xc3\xa2ngea.\xe2\x80\x9d_NEWLINE_\xe2\x80\x94Roger Ebert_NEWLINE_Unii au comentat faptul c\xc4\x83 filmul nu a primit aten\xc8\x9bie de la critici, \xe2\x80\x9edec\xc3\xa2t pentru a aduce un argument \xc3\xaen favoarea cenzur\xc4\x83rii scenelor \xc3\xaengrozitoare\xe2\x80\x9d \xc3\x8en ciuda controverselor, la cinci ani dup\xc4\x83 premier\xc4\x83, Paul McCullough de la revista canadian\xc4\x83 de film Take One, a observat c\xc4\x83 Noaptea mor\xc8\x9bilor vii este \xe2\x80\x9ecel mai profitabil film horror ale tuturor timpurilor...produs \xc3\xaen afara unui studio mare\xe2\x80\x9d. Filmul a c\xc3\xa2\xc8\x99tigat \xc3\xaentre 12-15 milioane $ la box office-ul american, dup\xc4\x83 zece ani. A fost tradus \xc3\xaen mai mult de 25 de limbi, fiind lansat \xc3\xaen Europa, Canada \xc8\x99i Australia. Noaptea mor\xc8\x9bilor vii a adunat aproximativ 30 de milioane $ interna\xc8\x9bional, iar ziarul The Wall Street Journal a declarat filmul ca fiind filmul cu cele mai mari \xc3\xaencas\xc4\x83ri \xc3\xaen Europa \xc3\xaen 1969._NEWLINE_Noaptea mor\xc8\x9bilor vii a primit dou\xc4\x83 premii de onoare, la 30 de ani de la debut. Biblioteca Congresului a ad\xc4\x83ugat filmul la National Film Registry \xc3\xaen 1999 al\xc4\x83turi de alte filme, considerate \xe2\x80\x9eimportante din punct de vedere istoric, cultural sau estetic din orice punct de vedere. \xc3\x8en 2001, Institutul American de Film a numit filmul ca fiind unul din cele mai importante filme din genurile horror \xc8\x99i thriller, \xc3\xaen 100 Years...100 Thrills. Filmul a fost clasificat pe locul 9 \xc3\xaen topul 100 Scariest Movie Moments (100 cele mai \xc3\xaenfrico\xc8\x99\xc4\x83toare momente din filme) realizat de Bravo.\n_START_SECTION_\nAprecieri critice\n_START_PARAGRAPH_\nCriticilor nu le-au pl\xc4\x83cut efectele \xc3\xaens\xc3\xa2ngerate ale filmului. Revista Variety a pus la \xc3\xaendoial\xc4\x83 \xe2\x80\x9eintegritatea \xc8\x99i responsabilitatea produc\xc4\x83torilor\xe2\x80\x9d, descriind filmul ca fiind \xe2\x80\x9eo orgie sadic\xc4\x83\xe2\x80\x9d Vincent Canby, criticul de la New York Times s-a referit la film ca fiind \xe2\x80\x9eun film bun de aruncat\xe2\x80\x9d, descriindu-l ca fiind \xe2\x80\x9edezordonat, slab \xc8\x99i naiv\xe2\x80\x9d._NEWLINE_Totu\xc8\x99i, unii critici au numit filmul ca fiind \xe2\x80\x9ezguduitor\xe2\x80\x9d. Pauline Kael a scris despre film c\xc4\x83 este \xe2\x80\x9eunul din cele mai macabre filme f\xc4\x83cute vreodat\xc4\x83 - iar c\xc3\xa2nd ie\xc8\x99i din cinematograf, \xc3\xae\xc8\x9bi dore\xc8\x99ti s\xc4\x83 ui\xc8\x9bi \xc3\xaentreaga experien\xc8\x9b\xc4\x83 traumatizant\xc4\x83.\xc2\xa0.\xc2\xa0.\xc2\xa0. Filmul d\xc4\x83 o dovad\xc4\x83 de un crud realism\xe2\x80\x9d. Un critic de la Film Daily l-a numit \xe2\x80\x9eo perl\xc4\x83 a unui film horror\xe2\x80\x9d, \xc3\xaen timp ce Roger Ebert a recunoscut c\xc4\x83 el \xc3\xaensu\xc8\x99i admir\xc4\x83 filmul. Criticul Rex Reed a scris, \xe2\x80\x9eDac\xc4\x83 vre\xc8\x9bi s\xc4\x83 vede\xc8\x9bi un film de categoria a doua, care se va transforma \xc3\xaentr-un clasic...nu rata\xc8\x9bi Noaptea mor\xc8\x9bilor vii. E de neconceput pentru cineva interesat de filmele horror s\xc4\x83 nu-l vad\xc4\x83\xe2\x80\x9d._NEWLINE_De la lansarea sa, criticii \xc8\x99i istoricii de film au v\xc4\x83zut Noaptea mor\xc8\x9bilor vii ca fiind un film subversiv care critic\xc4\x83 societatea american\xc4\x83 a anilor \'60, R\xc4\x83zboiul rece \xc8\x99i rasismul. Elliot Stein de la The Village Voice a v\xc4\x83zut filmul ca fiind o critic\xc4\x83 arz\xc4\x83toare a implic\xc4\x83rii Statelor Unite \xc3\xaen Vietnam, zic\xc3\xa2nd \xe2\x80\x9enu avea ac\xc8\x9biunea \xc3\xaen Transilvania, ci Pennsylvania \xe2\x80\x94 aceasta erau Statele Unite \xc3\xaen r\xc4\x83zboi, iar carnagiul zombilor reprezint\xc4\x83 un eco grotesc asupra conflictului din Vietnam\xe2\x80\x9d. Istorica de film Sumiko Higashi, a scris despre film c\xc4\x83 era un film de groaz\xc4\x83 despre ororile din Vietnam, ad\xc4\x83ug\xc3\xa2nd \xe2\x80\x9ecu toate c\xc4\x83 nu erau vietnamezi \xc3\xaen Noaptea mor\xc8\x9bilor vii,....ace\xc8\x99tia aveau o absen\xc8\x9b\xc4\x83 prezent\xc4\x83 a c\xc4\x83rei semnifica\xc8\x9bie poate fi \xc3\xaen\xc8\x9beleas\xc4\x83 dac\xc4\x83 \xc8\x99tii s\xc4\x83 cite\xc8\x99ti printre r\xc3\xa2nduri\xe2\x80\x9d._NEWLINE_Cu toate c\xc4\x83 George Romero neag\xc4\x83 c\xc4\x83 l-a angajat pe Duane Jones doar pentru c\xc4\x83 era de culoare, criticul Mark Deming a spus c\xc4\x83 \xe2\x80\x9etrista soart\xc4\x83 a lui Duane Jones, statutul de erou \xc8\x99i faptul c\xc4\x83 e singurul personaj afro-american, a ad\xc4\x83ugat ecou asasin\xc4\x83rilor lui Martin Luther King \xc8\x99i Malcolm X, \xc3\xaenc\xc4\x83 recente \xc3\xaen memoria multor americani\xe2\x80\x9d. Stein mai adaug\xc4\x83 \xe2\x80\x9e\xc3\x8en acest prim film de groaz\xc4\x83 subversiv, eroul de culoare supravie\xc8\x9buie\xc8\x99te atacului mor\xc8\x9bilor vii, numai pentru a fi ucis de un \xc8\x9b\xc4\x83ran\xe2\x80\x9d. Mor\xc8\x9bile lui Ben, Barbra \xc8\x99i al tuturor celorlalte personaje, i-a oferit audien\xc8\x9bei un sentiment nepl\xc4\x83cut, d\xc3\xa2nd o lic\xc4\x83rire de nihilism neobi\xc8\x99nuit genului._NEWLINE_Tratamentul fa\xc8\x9b\xc4\x83 de femeile din film a atras critici din partea feministelor \xc8\x99i al criticilor. Femeile sunt portretizate ca fiind neajutorate, fiind adesea excluse din luarea deciziilor. Barbra sufer\xc4\x83 o c\xc4\x83dere nervoas\xc4\x83 at\xc3\xa2t de grav\xc4\x83, \xc3\xaenc\xc3\xa2t dup\xc4\x83 moartea lui Johnny, devine semi-catatonic\xc4\x83 pentru o mare parte din film. Judy este \xc3\xaentr-o stare avansat\xc4\x83 de negare, duc\xc3\xa2nd la moartea ei \xc8\x99i a iubitului ei. Helen Cooper, care la \xc3\xaenceput era puternic\xc4\x83, devine imobilizat\xc4\x83, rezultatul duc\xc3\xa2nd la moartea sa._NEWLINE_Istorica de film Linda Badley a explicat de ce filmul era at\xc3\xa2t de \xc3\xaenfior\xc4\x83tor \xe2\x80\x9eMon\xc8\x99trii nu sunt creaturi din spa\xc8\x9biul cosmic sau din locuri exotice...Sunt noi\xe2\x80\x9d. Romero a recunoscut c\xc4\x83 filmul fusese creat pentru a reflecta tensiunile acelei perioade: \xe2\x80\x9eOameni buni, era 1968. To\xc8\x9bi aveam un \'mesaj\'. Furia \xc8\x99i acea atitudine \xc8\x99i toate erau acolo doar pentru c\xc4\x83 erau anii \'60\xe2\x80\x9d.\n_START_SECTION_\nInfluen\xc8\x9ba\n_START_PARAGRAPH_\nRegizorul George Romero a revolu\xc8\x9bionat genul filmului de groaz\xc4\x83 cu Noaptea mor\xc8\x9bilor vii, potrivit lui Almar Haflidason de la BBC, filmul a reprezentat \xe2\x80\x9eo nou\xc4\x83 er\xc4\x83 \xc3\xaen crearea filmelor horror\xe2\x80\x9d. Primele filme cu zombi \xe2\x80\x94 White Zombie (1932) a lui Victor Halperin, I Walked with a Zombie (1943) a lui Jacques Tourneur, The Plague of the Zombies (1966) a lui John Gilling \xe2\x80\x94 prezentau oameni vii f\xc4\x83cu\xc8\x9bi sclavi datorit\xc4\x83 magiei voodoo; ac\xc8\x9biunea avea de obicei loc \xc3\xaen Caraibe._NEWLINE_Acest film, precum \xc8\x99i urm\xc4\x83toarele s-au folosit de elemente create de Romero: Tombs of the Blind Dead (1971), Zombie (1979), Hell of the Living Dead (1980), The Evil Dead (1981), Night of the Comet (1984), Return of the Living Dead (1985), Night of the Creeps (1986), Children of the Living Dead (2001), \xc8\x99i seria de jocuri video Resident Evil (mai t\xc3\xa2rziu adaptate \xc3\xaen filme 2002, 2004, and 2007), Dead Rising, \xc8\x99i The House of the Dead. Noaptea mor\xc8\x9bilor vii este parodiat \xc3\xaen filme precum Night of the Living Bread (1990) \xc8\x99i Shaun of the Dead, \xc3\xaentr-un episod din Familia Simpson ("Treehouse of Horror III", 1992) \xc8\x99i \xc3\xaen dou\xc4\x83 din South Park (\xe2\x80\x9ePink Eye\xe2\x80\x9d), 1997 \xc8\x99i (\xe2\x80\x9eNight of the Living Homeless\xe2\x80\x9d), 2007. Cuv\xc3\xa2ntul \xe2\x80\x9ezombi\xe2\x80\x9d nu a fost niciodat\xc4\x83 folosit \xc3\xaen film, dar Romero introduce tema zombilor ca fiind devoratori de carne, reanima\xc8\x9bi._NEWLINE_Night of the Living Dead a pavat calea pentru filmele slasher \xc8\x99i splatter. Un istoric de film a scos \xc3\xaen eviden\xc8\x9b\xc4\x83 c\xc4\x83 \xc3\xaenainte de Romero, filmele de groaz\xc4\x83 implicau de obicei o masc\xc4\x83 de cauciuc \xc8\x99i costume, decoruri din carton, sau figuri misterioase p\xc3\xa2ndind din \xc3\xaentuneric. Ac\xc8\x9biunea avea loc departe de zona suburban\xc4\x83 sau rural\xc4\x83 a Americii. Filmele slasher ale anilor \'70 \xc8\x99i \'80 precum Halloween (1978) de John Carpenter, Vineri 13 (1980) de Sean S. Cunningham \xc8\x99i Co\xc8\x99mar pe Strada Ulmilor de Wes Craven (1984), \xe2\x80\x9edatoreaz\xc4\x83 mult originalului Nop\xc8\x9bii mor\xc8\x9bilor vii\xe2\x80\x9d.\n_START_SECTION_\nDrepturile de autor\n_START_PARAGRAPH_\nNoaptea mor\xc8\x9bilor vii a c\xc4\x83zut \xc3\xaen domeniul public ca urmare a faptului c\xc4\x83 distribuitorul original, Walter Reade Organization, nu a pus o declara\xc8\x9bie de copyright pe copia original\xc4\x83. \xc3\x8en 1968, legea drepturilor din Statele Unite cerea o informare propriu-zis\xc4\x83 pentru o crea\xc8\x9bie s\xc4\x83 fie men\xc8\x9binut\xc4\x83 sub drepturi de autor. Image Ten a inclus o asemenea declara\xc8\x9bie sub titlul original, Noaptea devoratorilor de carne. Distribuitorul a scos declara\xc8\x9bia c\xc3\xa2nd a schimbat titlul. Romero a declarat c\xc4\x83 Walter Reade \xe2\x80\x9ei-a jefuit\xe2\x80\x9d_NEWLINE_Datorit\xc4\x83 faptului c\xc4\x83 este \xc3\xaen domeniul public, filmul este v\xc3\xa2ndut de mai mul\xc8\x9bi distribuitori. Pe Internet Movie Database, sunt listate 23 de firme care v\xc3\xa2nd Noaptea mor\xc8\x9bilor vii pe DVD \xc8\x99i 19 pe caset\xc4\x83 video. Filmul original poate fi vizionat \xc8\x99i desc\xc4\x83rcat pe gratis de pe unele site-uri precum _NEWLINE_Google Video, Internet Archive \xc8\x99i YouTube. Noaptea mor\xc8\x9bilor vii este el mai desc\xc4\x83rcat film de pe Internet Archive, cu peste 458.549 de download\xc4\x83ri.\n_START_SECTION_\nContinu\xc4\x83ri\n_START_PARAGRAPH_\nNoaptea mor\xc8\x9bilor vii a fost primul film din seria \xe2\x80\x9eMor\xc8\x9bii vii\xe2\x80\x9d regizate de George Romero. Dup\xc4\x83 filmul din 1968, Romero a lansat Diminea\xc8\x9ba mor\xc8\x9bilor (1978), Ziua mor\xc8\x9bilor (1985), P\xc4\x83m\xc3\xa2ntul mor\xc8\x9bilor (2005) \xc8\x99i Jurnalul mor\xc8\x9bilor (2008). Fiecare film urm\xc4\x83rea evolu\xc8\x9bia atacurilor zombiilor \xc3\xaen Statele Unite, \xc8\x99i \xc3\xaencerc\xc4\x83rile disperate ale oamenilor de a le face fa\xc8\x9b\xc4\x83. Ca \xc8\x99i \xc3\xaen Noaptea mor\xc8\x9bilor vii, Romero a inclus \xc3\xaen fiecare film critici asupra perioadei \xc3\xaen care au fost lansate._NEWLINE_\xc3\x8en anul \xc3\xaen care Ziua mor\xc8\x9bilor a avut premiera, co-scriitorul Nop\xc8\x9bii mor\xc8\x9bilor vii John Russo a lansat un film intitulat \xc3\x8entoarcerea mor\xc8\x9bilor vii. Russo a oferit o continuitate diferit\xc4\x83 originalului fa\xc8\x9b\xc4\x83 de Diminea\xc8\x9ba mor\xc8\x9bilor, dar a fost mai mult o satir\xc4\x83 dec\xc3\xa2t o continuare. Filmele Living Dead a lui Russo au fost patru la num\xc4\x83r, ultimul, fiind lansat \xc3\xaen 2005 ca un film pentru televiziune._NEWLINE_\xc3\x8entoarcerea mor\xc8\x9bilor vii a iscat o lupt\xc4\x83 \xc3\xaen justi\xc8\x9bie cu Romero, care credea c\xc4\x83 Russo \xc8\x99i-a lansat filmul \xc3\xaen competi\xc8\x9bie direct\xc4\x83 cu Ziua mor\xc8\x9bilor, fiind o continuare pentru filmul original. \xc3\x8en cazul Dawn Associates vs Links (1978), Romero l-a acuzat pe Russo c\xc4\x83 \xe2\x80\x9e\xc8\x99i-a \xc3\xaensu\xc8\x99it o parte a titlului filmului anterior, c\xc4\x83 a plagiat sloganul filmului Diminea\xc8\x9ba mor\xc8\x9bilor (\xe2\x80\x9eC\xc3\xa2nd nu mai este loc \xc3\xaen infern...mor\xc8\x9bii vor veni pe p\xc4\x83m\xc3\xa2nt\xe2\x80\x9d), \xc8\x99i c\xc4\x83 a copiat scene din filmul original din 1968\xe2\x80\x9d. Romero a primit un ordin care-l \xc3\xaempiedica pe Russo s\xc4\x83 foloseasc\xc4\x83 sloganul, titlul \xc3\xaens\xc4\x83 r\xc4\x83m\xc3\xa2n\xc3\xa2nd la fel.'